לפונזה באטלר

לפונזה רומניק באטלר (באנגלית: Laphonza Romanique Butler; נולדה ב-11 במאי 1979) היא פוליטיקאית אמריקאית המכהנת כחברת הסנאט של ארצות הברית מטעם קליפורניה מאז 2023. באטלר, חברת המפלגה הדמוקרטית, החלה את הקריירה שלה כמארגנת איגודים מקצועיים, הייתה חברת דירקטוריון אוניברסיטת קליפורניה מ-2018 עד 2021 ונשיאת רשימת אמילי מ-2021 עד 2023.

ב-1 באוקטובר 2023 בחר מושל קליפורניה גווין ניוסם בבאטלר למלא את מושב הסנאט שנותר פנוי עקב מותה של דיאן פיינסטיין.

ראשית חייה וחינוך 
באטלר נולדה ב-11 במאי 1979 במגנוליה, מיסיסיפי, הצעירה מבין שלושה ילדים. אביה נפטר ממחלה קרדיווסקולרית כשהייתה בת 16. באטלר סיימה בהצטיינות את לימודיה בבית הספר התיכון סאות' פייק ב-1997, וקיבלה תואר ראשון במדעי המדינה מאוניברסיטת ג'קסון סטייט בשנת 2001.

קריירה 

באטלר החלה את הקריירה שלה כמארגנת איגודים מקצועיים לאחיות בבולטימור ובמילווקי, שרתים בפילדלפיה ועובדי בתי חולים בניו הייבן. ב-2009 עברה לקליפורניה, שם ארגנה איגודים מקצועיים למטפלים ואחיות ושימשה כנשיאת המטפלים באיגוד עובדי השירות הבין-לאומי . ב-2013 נבחרה באטלר לנשיאת מועצת המדינה של SEIU בקליפורניה, ונקטה מאמצים להעלאת שכר המינימום ומס ההכנסה על תושבי קליפורניה העשירים. כנשיאת SEIU המקומית תמכה באטלר בהילרי קלינטון במהלך הבחירות המקדימות לנשיאות ארצות הברית ב-2015. באטלר אף הייתה אחת מהאלקטורים שבחרו בקלינטון בבחירות לנשיאות ארצות הברית 2016, בה הפסידה קלינטון הדמוקרטית לדונלד טראמפ.

בשנת 2018 מינה מושל קליפורניה ג'רי בראון את באטלר לכהונה של 12 שנים בדירקטוריון של אוניברסיטת קליפורניה. היא התפטרה מתפקידה זה ב-2021.

באטלר כיהנה כמנהלת Vision to Learn, עמותה המספקת משקפי קריאה לילדים בקהילות מוחלשות.

ב-2018 הצטרפה באטלר כשותפה ל-SCRB Strategies, חברת ייעוץ פוליטי מקליפורניה. ב-2020 מילאה תפקיד מרכזי בקמפיין הנשיאותי של קמלה האריס, שהייתה ידועה כבעלת בריתה הפוליטית מאז התמודדותה הראשונה לתפקיד התובע הכללי של קליפורניה ב-2010. באטלר גם ייעצה לאובר בהתנהלותה עם ארגוני עובדים. באטלר עזבה את SCRB ב-2020 והצטרפה ל-Airbnb כמנהלת מדיניות ציבורית וקמפיינים באמריקה הצפונית.

ב-2021 מונתה באטלר לנשיאת רשימת אמילי, ועדת פעולה שמטרתה בחירה במועמדות התומכות בזכויות נשים להפלה מלאכותית. היא הייתה האפרו-אמריקאית הראשונה שהובילה את הארגון.

הסנאט של ארצות הברית

מינוי 
ב-1 באוקטובר 2023 בחר מושל קליפורניה גווין ניוסם בבאטלר למלא את מושב הסנאט של ארצות הברית שנותר פנוי עקב מותה של דיאן פיינסטיין, ובכך קיים את התחייבותו למנות אישה שחורה לתפקיד. באטלר נבחרה על אף שלא הייתה אזרחית קליפורניה, שכן היא עברה למרילנד ב-2021. חוקת ארצות הברית רק מחייבת שסנאטורים יהיו "תושבים" של המדינה שהם מייצגים. ניוסם הצהיר כי באטלר תירשם מחדש להצבעה בקליפורניה לפני שתיכנס לתפקידה כסנאטורית.

עם כניסתה לתפקיד ב-3 באוקטובר הפכה באטלר ללהט"בית המוצהרת הראשונה בסנאט מטעם קליפורניה ולסנאטורית הלסבית השחורה הראשונה בהיסטוריה של ארצות הברית.

חיים אישיים 
באטלר היא לסבית, ולה ולבת זוגה, ננקי לי, יש בת. ב-2021 הן עברו לסילבר ספרינג, מרילנד, לאחר מינויה של באטלר לנשיאת רשימת אמילי, אך עדיין יש לה בית במחוז לוס אנג'לס שבקליפורניה. באוקטובר 2023 היא חזרה רשמית להתגורר בבית זה ונרשמה מחדש להצבעה בקליפורניה עם מינויה לסנאט.

ראו גם 
 חברי הסנאט של ארצות הברית

קישורים חיצוניים 

 
 לפונזה באטלר, באתר הסנאט של ארצות הברית
 
 עמיחי חזן, "לסבית, שחורה, ותומכת הפלות": מושל קליפורניה בדרך למלא את מושבה של פיינשטיין בסנאט עם מועמדת רדיקלית, באתר Hebrew News

הערות שוליים 

פוליטיקאיות לסביות
חברות הסנאט של ארצות הברית
מנהלות אמריקאיות
פעילות חברתיות אמריקאיות
יועצים פוליטיים אמריקאים
פעילים פוליטיים אמריקאים
סנאטורים אפרו-אמריקאים
פעילים אפרו-אמריקאים
סנאטוריות חברות המפלגה הדמוקרטית
פעילות אפרו-אמריקאיות
סנאטורים חברי המפלגה הדמוקרטית
חברי הסנאט של ארצות הברית מקליפורניה
חברי הסנאט של ארצות הברית שמונו לתפקידם
חברי הקונגרס ה-118 של ארצות הברית
אמריקאיות שנולדו ב-1979
אמריקאים שנולדו ב-1979